สวัสดีครับคือมีตุ่มเล็กๆ ที่ทวารหนัก 2 ตุ่มอยู่ด้านใน มีอาการเจ็บเวลาขมิบ ไอ จาม เวลาขับถ่ายรู้สึกเจ็บ อาการแบบนี้คืออะไรครับ
สวัสดีค่ะ ตุ่มเล็กๆ ที่รูทวารหนักด้านใน อาจเป็น1. ริดสีดวงทวาร เกิดจากการโป่งพองออกของเส้นเลือดดำที่ทวารหนัก สามารถแบ่งออกได้เป็น 2 ประเภทหลัก คือ- ริดสีดวงชนิดภายใน หากเป็นไม่มาก เราจะมองไม่เห็นเนื่องจากอยู่ในทวารหนัก อาการหลักคือมีเลือดสดไหลออกมาหลังถ่ายอุจจาระ หรือปนมากับอุจจาระ แต่หากเป็นมาก ก็จะเห็นหัวริดสีดวงยื่นออกมาที่รูทวารหนักเวลาที่เบ่งถ่ายและเห็นเป็นติ่งเนื้อได้ มักจะไม่มีอาการเจ็บหรือปวด- ริดสีดวงชนิดภายนอก จะเห็นเป็นติ่งเนื้อสีชมพูคล้ำออกมากจากรูทวารหนักเมื่อมีอาการท้องผูกหรือท้องเสียเกิดขึ้น มักไม่ทำให้เกิดเลือดออกเหมือนริดสีดวงภายใน แต่จะทำให้มีอาการเจ็บ หรือปวดได้2. แผลปริขอบทวารหนัก ซึ่งเกิดจากการมีอุจจาระแข็ง ทำให้บาดเยื่อบุผิวทวารหนักจนเป็นแผล หากเป็นเรื้อรัง เยื่อบุผิวรอบๆ แผลที่ทวารหนักนี้จะหนาตัวขึ้น ทำให้มีลักษณะเป็นติ่งเนื้อขึ้นมาได้ด้วย3. หูดหงอนไก่ จะเป็นติ่งเนื้อหรือตุ่มเนื้ออ่อนๆ สีชมพูหรือสีเนื้อ ผิวมักขรุขระ อาจพบติ่งเดียวหรือหลายติ่ง อาจมีอาการคันร่วมด้วยแต่มักไม่มีอาการเจ็บ จะติดต่อจากการมีเพศสัมพันธ์4. เป็นก้อนเนื้องอกหรือมะเร็งของทวารหนัก โดยหากเป็นมะเร็ง ก้อนมักโตขึ้นเร็ว มีอาการเจ็บหรือปวดมาก มีเลือดออกหากไม่มีประวัติการถ่ายเป็นเลือด อาจเป็นริดสีดวงชนิดภายนอก หรือแผลปริขอบทวารหนักชนิดเรื้อรังก็ได้ หรือหากเคยมีเพศสัมพันธ์ทางทวารหนัก ก็อาจเป็นหูดหงอนไก่ก็ได้ ในเบื้องต้นควรพยายามอย่าให้มีอาการท้องผูก โดยพยายามดื่มน้ำเปล่ามากๆ ทานผักและผลไม้เป็นประจำ หรืออาจทานไฟเบอร์เสริม ออกกำลังกายสม่ำเสมอเพื่อให้ลำไส้เคลื่อนไหว ไม่ควรเบ่งถ่ายหรือนั่งถ่ายอุจจาระนานเกินไป หากรู้สึกเจ็บหรือเคือง อาจใช้วิธีนั่งแช่ก้นในน้ำอุ่นครั้งละ 15-20 นาที วันละ 2-3 ครั้ง แต่หากอาการไม่ดีขึ้น หรือตุ่มโตขึ้น มีจำนวนมากขึ้น ก็ควรไปพบแพทย์เพื่อตรวจรักษาค่ะ